作者：姚勉
词牌/韵律：沁园春

paragraphs: 摘玉蕊梅，泛金叶蕉，祝公寿龄。
算今年比似，常年更别，翠烟红雾，香霭门屏。
凤诏云霄，龙光牛斗，辉射南州孺子亭。
看看是，伴元戎小队，花柳郊坰。
传家有子明经。
浑不要黄金遗满籝。
向月中传与，一枝仙桂，斓斑衣上，更著袍青。
明日瓜期，今朝椿寿，好醉芝兰玉树庭。
公知否，老人星一点，映泰阶星。